FI Euroopan unionin virallinen lehti C 296/4

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu muutoshakemuksen julkaiseminen

2013/C 296/05

Tämä julkaiseminen antaa oikeuden vastustaa muutoshakemusta Euroopan parlamentin ja neuvoston asetuksen (EU) N:o 1151/2012 51 artiklassa tarkoitetulla tavalla (1).

MUUTOSHAKEMUS

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annettu

NEUVOSTON ASETUS (EY) N:o 510/2006 (2)

9 ARTIKLASSA TARKOITETTU MUUTOSHAKEMUS

”VALENÇAY”

EY-N:o: FR-PDO-0105-01055-30.10.2012

SMM ( ) SAN ( X )

1. Eritelmän kohta (kohdat), jota (joita) muutos koskee

—  Tuotteen nimi — ☒ Tuotteen kuvaus —  Maantieteellinen alue — ☒ Alkuperätodisteet — ☒ Tuotantomenetelmä —  Yhteys maantieteelliseen alkuperään — ☒ Merkinnät — ☒ Kansalliset vaatimukset — ☒ Muuta (tärkeimpiä valvottavia kohtia ja ryhmää koskevien tietojen päivittäminen)

2. Muutoksen (muutosten) tyyppi

— ☒ Yhtenäisen asiakirjan tai yhteenvedon muutos —  Rekisteröidyn SAN:n tai SMM:n eritelmän muutos, kun yhtenäistä asiakirjaa tai yhteenvetoa ei ole julkaistu —  Eritelmän muutos, joka ei edellytä julkaistun yhtenäisen asiakirjan muutosta (asetuksen (EY) N:o 510/2006 9 artiklan 3 kohta) —  Eritelmän väliaikainen muutos, joka johtuu viranomaisten asettamista pakollisista terveys- tai kasvinsuojelutoimista (asetuksen (EY) N:o 510/2006 9 artiklan 4 kohta)

3. Muutos (muutokset)

3.1 Ryhmä

Maidon keräilijät varmistavat maidon alkuperän tuottajalta jalostajalle, joten ne ovat maidontuottajien tapaan jakeluketjun erottamaton osa, minkä vuoksi on tärkeää, että ne ovat mukana toimijoiden luettelossa. Sen vuoksi ne on lisätty ryhmän muodostavien toimijoiden luetteloon.

3.2 Tuotteen kuvaus

Tuotteen kuvausta on täsmennetty ilmoittamalla täydentäviä tietoja aistinvaraisista ominaisuuksista, ja se perustuu teknisiin juustonvalmistusmenetelmiin:

— Valençay on kuorimattomasta raakamaidosta maitohappokäymisen avulla valmistettu juusto.

— Valençayn erityispiirteitä ovat sen katkaistun kartion muoto, neliön muotoinen pohja, väriltään tyypillisesti vaaleanharmaasta siniharmaaseen vaihteleva pinta sekä tasaisen sileä hienorakenteinen sisus.

— Kuori saadaan lisäämällä kasviperäistä hiiltä.

— Juuston ominaispiirteitä ovat — kypsytyksen alussa rasvainen pehmeän sulava sisus, joka muuttuu vähitellen kiinteämmäksi juuston kypsyessä, — mieto vuohenmaidon, aluskasvillisuuden ja sienen tuoksu, jossa esiintyy kukkaisvivahteita, — kypsytyksen alkuvaiheessa mieto vuohenmaidon maku, joka voimistuu ajan mittaan.

— Kuiva-ainepitoisuus on vähintään 40 % juuston kokonaispainosta, ja kuiva-aineen kokonaispaino juustoa kohden on — yli 90 g, jos juusto valmistetaan suuressa muotissa, — yli 45 g, jos juusto valmistetaan pienessä muotissa.

3.3 Seikat, jotka osoittavat, että tuote on peräisin maantieteelliseltä alueelta

Kohta on muotoiltu uudelleen erityisesti sen saattamiseksi kansallisen lainsäädännön vaatimusten mukaiseksi, ja eritelmään on lisätty seuraavat kohdat:

— toimijan velvoittaminen jättämään ryhmälle toimintaselvitys,

— tarvittavien rekistereiden ylläpitäminen maidon ja SAN-suojattujen Valençay-juustojen jäljitettävyyden varmistamiseksi,

— velvollisuus ilmoittaa ryhmälle vuosittain tuotetut SAN-suojatut Valençay-juustot,

— toimijan velvoittaminen varmistamaan vuohille annetun rehun jäljitettävyys sekä tuotteiden valvontaa koskevat täsmällisemmät säännöt.

3.4 Tuotantomenetelmä

Kohtaa on täsmennetty seuraavilta osin:

— katras: — ilmaisu ”vuohenmaito” on määritelty, — poikimisten ajoittaminen luontaisen poikimisajan ulkopuolelle sallitaan;

— ruokinta: — kokonaisrehuannos (rehu + täydennysrehu) maitoa tuottavaa vuohta kohti vuodessa sisältää vähintään 820 kg maantieteelliseltä alueelta peräisin olevaa ja enintään 275 kg alueen ulkopuolelta peräisin olevaa kuiva-ainetta, josta enintään 130 kg saa olla dehydratoitua rehua, joten vähintään 75 % kokonaisrehuannoksesta on peräisin maantieteelliseltä alueelta, — laiduntamistiheys rehualahehtaaria kohti määritellään, jotta voidaan paremmin varmistaa yhteys maantieteelliseen alkuperään, ja rehualan käsitteessä huomioidaan erityisesti alat, joilla kasvaa tuleentumatonta viljaa, — korsirehu määritellään, — rehualan ensimmäisestä sadosta saatu paalirehu, jonka kuiva-ainepitoisuus on vähintään 55 %, sallitaan, koska se mahdollistaa ylimääräisen varhaiskaudella tapahtuvan korjaamisen, jolloin ensimmäinen sato voidaan korjata epäsuotuisissakin sääolosuhteissa. Se takaa rehun paremman laadun, jolloin lisärehun käyttöä voidaan rajoittaa ja parantaa tilojen paikallisia hankintamahdollisuuksia. Terveysriskien välttämiseksi paalirehun käyttö on rajoitettu 1 kg:aan kuiva-ainetta maitoa tuottavaa vuohta kohti päivässä, — luettelo sallituista täydennysrehuista on täsmennetty, — muuntogeenisten viljelylajien istuttaminen SAN-suojatuksi Valençay-juustoksi jalostettavaa maitoa tuottaville tiloille on kielletty, samoin muuntogeenisten kasvien käyttö maitoa tuottavien vuohien ruokintaan;

— käytettävä maito: — täsmennetään, että enintään neljää lypsykertaa koskevaa vaatimusta sovelletaan kerättyyn maitoon; omalla tilalla tuotetun maidon osalta vastaava vaatimus on enintään kaksi lypsykertaa;

— valmistus: valmistusvaiheet esitetään täsmällisesti: — maidon hapattaminen: maidon hapattamista koskevat erityisedellytykset täsmennetään, koska kyseinen vaihe vaikuttaa maidon soveltuvuuteen juustoksi jalostettavaksi ja siten sen aromaattiseen koostumukseen, — juoksettaminen: juusto juoksetetaan pienellä määrällä juoksetetta. Käytäntö on juustotyypille ominainen (maitohappokäymisen avulla valmistettu kypsytetty juusto). Juoksetteen pitoisuudeksi määritellään 520 mg kymosiiniä litraa kohti (juustoalalla käytetty juoksetteen viitearvo), — juustouman valmistaminen: kestoaika ja lämpötila määritellään, ja jäädytetyn juustouman käyttö kielletään, — juustouman kerääminen ja esivalutus: täsmennetään, että juustouma on siirrettävä suoraan muotteihin, — puristaminen muotissa ja valutus: muottien ominaisuudet ja valutusajan kesto täsmennetään, — suolaus: juustojen suolausmenetelmä liittyy läheisesti osaamiseen, ja on tärkeää noudattaa eri juustonvalmistuskäytäntöjä: suolaus muotissa tai sen ulkopuolella, suolaus ja tuhkakerroksen levittäminen sen jälkeen. Valençay-juustolle ominaisessa valmistustavassa on ehdottomasti käytettävä pintasuolausta ja tuhkan levittämistä koko pinnalle,

— kypsytys ja kaupan pitäminen: jotta juusto voi kypsyä riittävästi, on täsmennetty seuraavat tiedot: — vähimmäiskypsytyslämpötila pintakuoren kehittymisen varmistamiseksi, — kaupan pitämiseksi juuston pinnan on oltava kauttaaltaan kuoren peittämä; näin varmistetaan määritellyn kypsymisajan noudattaminen täsmällisemmin kuin vahvistamalla vähimmäiskypsytysaika tai kaupanpitämisajankohta, — tuottajien kypsyttäjille toimittamien juustojen varastointiedellytykset ja -ajat täsmennetään tämän jalostusketjun osan erityisvaatimusten huomioon ottamiseksi, — suojakaasupakkausten käyttö on kielletty.

3.5 Merkintöjä koskevat eritystiedot

Poistetaan seuraava kohta: ”Kaikissa suojatulla alkuperänimityksellä kaupan pidettävissä juustoissa on oltava tunnistemerkintä, jonka avulla voidaan tunnistaa valmistuslaitos ja varmistaa tuotteen jäljitettävyys.”

Itse asiassa mikään merkitsemisjärjestelmä ei ole syystä tai toisesta osoittautunut tyydyttäväksi. Käytetyn merkintäaineen fysikaalisesta luonteesta riippuen on todettu joko sen hajoavan juustouman voimakkaan happamuuden vuoksi, tarttuvan vaikeasti juuston pintaan tai peittyvän kypsymisen aikana muodostuvan mikrobikasvuston alle. Myös merkin kiinnittämiseen liittyviä ongelmia on ilmennyt.

Näistä syistä viittaukset irrotettavaan tunnistemerkintään on poistettu eritelmästä. Myös merkintöjä koskevissa määräyksissä mainitut viittaukset valmistuslaitokseen on poistettu, eikä niitä mainita päällysmerkinnöissä tai pakkauksissa.

Mahdollisia mainintoja koskevia määräyksiä on päivitetty (esim. mahdollisuus liittää maininta ”Produit du Berry” on poistettu ja eritelmään on lisätty EU:n SAN-tunnuksen pakollinen käyttö).

3.6 Muut muutokset: Lisätään taulukko, jossa esitetään tärkeimmät valvottavat seikat.

Lisäksi valvontarakenteiden yhteystiedot on päivitetty.

YHTENÄINEN ASIAKIRJA

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annettu

NEUVOSTON ASETUS (EY) N:o 510/2006 (3)

”VALENÇAY”

EY-N:o: FR-PDO-0105-01055-30.10.2012

SMM ( ) SAN ( X )

1. Nimi

”Valençay”

2. Jäsenvaltio tai kolmas maa

Ranska

3. Maataloustuotteen tai elintarvikkeen kuvaus

3.1 Tuotelaji

Luokka 1.3 Juustot

3.2 Kuvaus 1 kohdassa nimetystä tuotteesta

Valençay on kuorimattomasta vuohen raakamaidosta maitohappokäymisen avulla valmistettu pehmeä kypsytetty juusto.

Sen erityispiirteitä ovat:

— katkaistun kartion muoto ja neliön muotoinen pohja,

— väriltään vaaleanharmaasta siniharmaaseen vaihteleva kuori, joka on saatu lisäämällä kasviperäistä hiiltä,

— tasaisen sileä hienorakenteinen sisus.

Katkaistun kartion muotoisten muottien sisämitat ovat:

— suuret muotit: neliön muotoisen pohjan sivut 50–55 mm, muotin pohjan ja reunan välinen kulma 96–102°,

— pienet muotit: neliön muotoisen pohjan sivut 40–44 mm, muotin pohjan ja reunan välinen kulma 96–102°.

Juustot toimitetaan kypsytyslaitoksesta myyntiin vasta sen jälkeen, kun niiden pinta on kauttaaltaan paljain silmin selvästi erottuvasta homekasvustosta muodostuneen kuoren peittämä ja kun juoksettamisesta on kulunut vähintään yksitoista päivää.

Valençay-juuston aistinvaraisia ominaisuuksia voidaan kuvailla seuraavasti:

— kypsytyksen alussa rasvainen pehmeän sulava sisus, joka muuttuu vähitellen kiinteämmäksi juuston kypsyessä,

— mieto vuohenmaidon, aluskasvillisuuden ja sienen tuoksu, jossa esiintyy kukkaisvivahteita,

— kypsytyksen alkuvaiheessa mieto vuohenmaidon maku, joka voimistuu ajan mittaan.

Kuiva-ainepitoisuus on vähintään 40 % juuston kokonaispainosta, ja kuiva-aineen kokonaispaino juustoa kohden on

— yli 90 g, jos juusto valmistetaan suuressa muotissa,

— yli 45 g, jos juusto valmistetaan pienessä muotissa.

Juustot myydään lopullisille kuluttajille kappaleittain.

3.3 Raaka-aineet (ainoastaan jalostetut tuotteet)

Valençay-juuston valmistukseen käytettävä maito saadaan Alpine- tai Saanen-rotuisista vuohista tai näiden kahden rodun risteytyksistä.

3.4 Rehu (ainoastaan eläinperäiset tuotteet)

Tuotteen ja alueen välisen läheisen yhteyden varmistamiseksi maitoa tuottavien vuohien vuotuisesta keskimääräisestä kokonaisrehuannoksen kuiva-aineen on sisällettävä vähintään 820 kg maantieteelliseltä alueelta peräisin olevaa rehua.

Korsirehun – dehydratoitua korsirehua lukuun ottamatta – on oltava peräisin alueelta mutta ei välttämättä tuotantotilalta. Eläintä kohti vuodessa annettavan korsirehun on sisällettävä vähintään 655 kg kuiva-ainetta. Se voidaan käyttää tuoreena, kuivattuna heinänä tai dehydratoituna. Maantieteellisen alueen ulkopuolelta peräisin olevan dehydratoidun rehun määrä on rajoitettu 130 kg:aan kuiva-ainetta vuodessa.

Sallitut korsi- ja täydennysrehut on mainittu positiiviluettelossa.

Myös paalatun heinän käyttö vuohien ruokintaan on sallittua, edellyttäen että sen osuus on enintään 1 kg kuiva-ainetta päivässä eläintä kohti, kuiva-ainepitoisuus on vähintään 55 % ja se on korjattu tuoreena rehualalta.

Rehualalla tarkoitetaan tilalla viljeltyjä aloja, joilla tuotetaan korsirehun positiiviluettelossa määriteltyjä maitoa tuottavien vuohien rehuksi tarkoitettuja lajeja, lukuun ottamatta olkia. Eläintiheys saa olla enintään 12 vuohta rehualahehtaaria kohti.

Maantieteellisen alueen ulkopuolelta peräisin olevan ravinnon osuus maitoa tuottavien vuohien rehuannoksesta saa olla enintään 275 kg kuiva-ainetta vuodessa.

Täydennysrehun osuus vuohien ravinnosta saa olla enintään 440 kg kuva-ainetta vuodessa.

Paalirehun käyttö ja yksinomaan täydennysrehun ja olkien käyttöön perustuva ruokinta ovat kiellettyjä.

Muuntogeenisten viljelylajien istuttaminen Valençay-juustoksi jalostettavaa maitoa tuottaville tiloille on kielletty. Vuohia saa ruokkia ainoastaan kasveilla ja geneettisesti muuntelemattomista tuotteista saadulla täydennysrehulla. Muuntogeenisten organismien tahattoman esiintymisen sallitun enimmäisraja-arvon on oltava voimassa olevan yhteisön lainsäädännön mukainen, ja sitä sovelletaan kaikkiin rehun aineosiin.

3.5 Erityiset tuotantovaiheet, joiden on tapahduttava yksilöidyllä maantieteellisellä alueella

Maidon tuotannon ja jalostuksen sekä juustojen kypsytyksen on tapahduttava maantieteellisellä alueella.

3.6 Viipalointia, raastamista, pakkaamista jne. koskevat erityiset säännöt

—

3.7 Merkintöjä koskevat erityiset säännöt

Valençay-alkuperänimityksen saaneen juuston myyntipakkauksissa on erillinen etiketti, jossa on kyseinen alkuperänimitys kirjasinkoolla, joka on vähintään 1,3 kertaa etiketin suurimmalla kirjasinkoolla tehtyjä merkintöjä suurempi, maininta ”Appellation d'Origine Protégée” (suojattu alkuperänimitys) sekä EU:n SAN-tunnus. Lisäksi etiketissä, kauppalaskuissa ja muissa kaupallisissa asiakirjoissa on oltava merkintä ”petit” (pieni), jos juusto on valmistettu pienillä muoteilla, mutta sitä ei saa liittää suoraan nimeen ”Valençay” tai välittömästi sen yläpuolelle.

4. Maantieteellisen alueen tarkka rajaus

Cherin departementti (18): seuraavat kunnat: Beddes, Charost, Chéry, Chézal-Benoit, Genouilly, Graçay, La-Celle-Condé, Lignières, Massay, Maisonnais, Montlouis, Nohant-en-Graçay, Rezay, Saint-Ambroix, Saint-Outrille, Saint-Baudel, Saint-Hilaire-en-Lignières, Saugy, Touchay, Villecelin;

Indren departementti (36): seuraavat kantonit: Ardentes, Argenton-sur-Creuse, Buzancais. Chateauroux-Centre, Chateauroux-Est, Chateauroux-Ouest, Chateauroux-Sud, Chatillon-sur-Indre, Ecueillé, Issoudun-Nord, Issoudun-Sud, Levroux, Saint-Christophe-en-Bazelles, Saint-Gaultier, Valençay, Vatan; sekä seuraavat kunnat: Chazelet, Cluis (osat A1, A3, A5, B1, B2, B3, maarekisterin vuoden 1986 painos), Dunet, Fougerolles, Gournay, La Berthenoux, La Châtre, Lacs, Lourouer-Saint-Laurent, Le Magny, Lys-Saint-Georges, Maillet, Malicornay, Mers-sur-Indre, Mézières-en-Brenne, Montgivray, Montipouret, Montlevicq, Neuvy-Saint-Sépulcre, Nohant-Vicq, Obterre, Paulnay, Prissac, Roussines, Sacierges-Saint-Martin, Saint-Aout, Saint-Chartier, Saint-Christophe-en-Boucherie, Saint-Civran, Saint-Michel-en-Brenne, Sarzay, Thevet-Saint-Julien, Sainte-Gemme, Saulnay, Tranzault, Verneuil-sur-Igneraie, Vicq-Exemplet, Vigoux, Villiers;

Indre et Loiren departementti (37): Montrésorin kantonin kaikki kunnat; sekä seuraavat kunnat: Beaulieu-les-Loches, Bossay-sur-Claise, Bridoré, Charnizay Ferrières-sur-Beaulieu, Loches, Perrusson, Saint-Flovier, Saint-Hippolyte, Saint-Jean-Saint Germain, Sennevieres, Verneuil-sur-Indre;

Loir et Cherin departementti (41): seuraavat kunnat: Chateauvieux, Billy (osat D, ZI, ZK, ZL, ZM, ZN, ZO, ZP, ZR, ZT, ZV, ZW, ZX, maarekisterin vuoden 1983 painos), Chatillon-sur-Cher, Couffy, Gièvres, La Chapelle-Montmartin, Maray, Meusnes, Saint-Julien-sur-Cher, Saint-Loup, Selles-sur-Cher.

5. Yhteys maantieteelliseen alkuperään

5.1 Maantieteellisen alueen erityisyys

Alkuperänimityksen ”Valençay” maantieteellinen tuotantoalue jakautuu neljään pienempään maatalousalueeseen: Boischaut Nord, joka muodostaa Valençay-nimityksen historiallisen ydinalueen, Champagne Berrichonne, Brenne ja Boischaut Sud. Tämä neljän, viljelyolosuhteiltaan melko samankaltaisen alueen muodostama kokonaisuus tunnetaan nimellä ”Bas-Berry”. Sille on ominaista enemmän tai vähemmän kivipitoinen liejuinen tai saven- ja kalkkikivensekainen maaperä sekä valtamerellinen ilmasto, jossa on kuitenkin paikoitellen myös mannerilmaston piirteitä. Sademäärä on melko vähäinen (650–750 mm vuodessa), ja sateet keskittyvät erityisesti huhti-, touko- ja kesäkuuhun (keskimäärin yksi sadepäivä 2–3 päivässä). Kesät ovat pikemminkin kuivia.

Nämä maaperä- ja ilmasto-olosuhteet soveltuvat erityisen hyvin heinäkasvien ja palkokasvien, kuten sinimailasen, viljelyyn. Ne ovat heinäksi kuivattuna vuohien perusravintoa.

Vuohenkasvatus Berryn alueella mainitaan useammissa kirjallisissa lähteissä alkaen Kaarle Suuren asetuksista tai Châtre en Berryn kaupunginarkiston 1500-lukua käsittelevistä asiakirjoista.

Useissa juustonvalmistusta koskevissa kirjoituksissa Valençayn linnanherran Talleyrandin päivistä ensimmäisen keisarikunnan ja George Sandin aikoihin asti viitattiin tähän tiloilla perinteisesti valmistettuun hienostuneen maukkaaseen juustoon, joka oli tarkoitettu paikalliseen kulutukseen. Talleyrandin osuus siihen, että alueella alun perin käytetty muotti muuttui katkaistun kartion muotoiseksi, oli ratkaisevan tärkeä, ja pitkälti hänen ansiostaan Valençay tuli tutuksi myös Pariisin aateliston ruokapöydissä. Mutta vasta 1900-luvulla tätä juustoa alettiin todella myydä suurella menestyksellä koko kansan keskuudessa ylhäisellä nimellä ”Valençay”.

Tuottajien osaaminen on säilynyt. Valmistukseen käytetään kuorimatonta, käsittelemätöntä ja vakioimatonta vuohen raakamaitoa. Ennen juoksettamista maitoa kypsytetään, ja juusto saadaan maitohappokäymisen avulla saostamalla. Juoksetus tapahtuu pienellä määrällä juoksetetta. Juustouma siirretään suoraan muotteihin ilman esivalutusta ja sekoittamista ja varoen huolellisesti, ettei sen rakenne rikkoonnu. Hera erottuu muoteissa itsestään juustoumaa painelematta. Muotista poistettu juusto suolataan ja sen koko pinnalle levitetään kasviperäisestä hiilestä saatu tuhkakerros. Kypsytyksen aikana juuston pintaan kehittyy homekasvusto, ja sen aistinvaraiset erityispiirteet voimistuvat.

5.2 Tuotteen erityisyys

Valençay on pehmeä juusto, joka valmistetaan maitohappokäymisen avulla yksinomaan kuorimattomasta vuohen raakamaidosta, ja se on alueen ainoa katkaistun kartion muotoinen vuohenjuusto, joka on tuhkapintainen ja jonka pinnassa on homekasvustoa, eli se on kypsytetty.

Sen sisus on tasaisen sileä, hienorakenteinen, kiinteä ja samalla pehmeä suussa. Valençay-juustossa tuntuvat vuohenmaidon, aluskasvillisuuden ja sienen aromit, joihin yhdistyy kukkaisvivahteita.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM)

Maantieteellisen alueen maaperän luonne ja paikalliset erityiset ilmasto-olosuhteet ovat tarjonneet suotuisat puitteet vuohenkasvatukselle. Valençay-juuston valmistukseen tarkoitetun maidon tuotannossa käytetään kasvatusmenetelmiä, jotka perustuvat ennen muuta maantieteelliseltä alueelta saatavaan ravintoon. Sen runsaasti rehukasveja sisältävän koostumuksen ansiosta saadaan raakamaitoa, jonka luontaiset mikrobikasvustot edistävät vuohenmaidon, aluskasvillisuuden ja sienen aromien ja kukkaisvivahteiden kehittymistä juustossa.

Sen erityinen katkaistun kartion muoto, joka on syntynyt paikallisen historiallisen merkkihenkilön ansiosta, on nykyisin juuston ulkonäön erityispiirre.

Maidon saostamiseen liittyvä juustomestareiden osaaminen, juustouman siirtäminen suoraan muotteihin ja heran hidas erottuminen takaavat tasaisen sileän ja kiinteän leikkauspinnan.

Suolaus ja tuhkakerroksen levittäminen sekä hitaan kypsymisen myötä pintaan kehittyvä kuori ovat yhdistelmä, jonka ansiosta voidaan säädellä vaihtumista ja joka vaikuttaa osaltaan tuotteen maun ja aromien kehittymiseen.

Eritelmän julkaisutiedot

(Asetuksen (EY) N:o 510/2006 (4) 5 artiklan 7 kohta)

https://www.inao.gouv.fr/fichier/CDCValencay.pdf

(1) EUVL L 343, 14.12.2012, s. 1.

(2) EUVL L 93, 31.3.2006, s. 12. Korvattu asetuksella (EU) N:o 1151/2012.

(3) Katso alaviite 2.

(4) Katso alaviite 2.